पंडोह में पानी डेंजर लेवल के करीब पहुंचा; 4 राज्यों को फायदा लेकिन बाढ़ का खतरा भी
Himachal Pradesh Dam Water Level Update; how much higher is the water level of Pandoh Dam this year? हिमालय में ग्लेशियर पिघलने के बाद हिमाचल के डैम भर गए हैं। इनका भरना हिमाचल के साथ-साथ पंजाब, हरियाणा और राजस्थान के लाखों किसानों के लिए अच्छी खबर है।
हिमाचल प्रदेश में ग्लेशियर पिघलने के बाद डैम भर गए हैं। मंडी जिले के पंडोह डैम में वाटर लेवल खतरे के निशान के करीब पहुंच चुका है। भाखड़ा और पोंग डैम में भी पानी का लेवल लगातार बढ़ रहा है। मौसम एक्सपर्ट्स के मुताबिक इसकी वजह अप्रैल में हुआ हैवी स्नोफॉल है। डैम भरने से राहत व आफत दोनों तरह की स्थितियां बन रही हैं।
राहत की बात ये है कि डैम भरने से अब पंजाब, हरियाणा और राजस्थान के किसानों को नहरी पानी की कमी नहीं होगी। खासकर धान की बुआई के सीजन में उन्हें पर्याप्त पानी मिलेगा। दिल्ली को भी पीने के पानी की पर्याप्त सप्लाई मिलेगी।
आफत यह है कि अगर ये डैम डेजर लेवल को क्रॉस कर ओवरफ्लो हो गए तो मानसून में बाढ़ के हालात बन सकते हैं। इसको देखते हुए अधिकारी अलर्ट हो गए हैं। डेंजर लेवल के करीब होने पर डैम से पानी को रिलीज किया जा रहा है।
जानिए किस डैम में वाटर लेवल की क्या स्थिति...
पंडोह डैम: वाटर लेवल 21 जून को 2936 फीट टच कर चुका है, जबकि इसका डेंजर लेवल 2941 फीट है।
भाखड़ा डैम: 1 जून को 1578 फीट तक भर गया है। इस साल का यह रिकॉर्ड वाटर लेवल है। इसका डेंजर लेवल 1681 फीट है।
पौंग डैम: वाटर लेवल पिछले 2 साल में सर्वाधिक लेवल को छू चुका है। 21 जून 2023 को पौंग के जलाशय में डेंजर लेवल 1420 फीट की तुलना में 1330 फीट पानी भर गया है।
तीनों डैम में वाटर लेवल का लेखा-जोखा...
अप्रैल के हैवी स्नोफॉल से मिली संजीवनी
हिमाचल पर्यावरण विज्ञान एवं प्रौद्योगिकी विभाग (हिम-कॉस्ट) के स्टेट सेंटर ऑन क्लाइमेट चेंजिज के अनुसार प्रदेश में इस साल विंटर सीजन यानी दिसंबर से फरवरी के बीच नाममात्र बर्फ गिरी है। राहत की बात यह है कि अप्रैल में हिमाचल में हैवी स्नोफॉल हुआ। इससे ग्लेशियरों को अच्छी संजीवनी मिली है। इसी का नतीजा है कि इन दिनों नदियों में पर्याप्त पानी है।
शत-प्रतिशत बिजली उत्पादन शुरू
नदी-नालों में वाटर लेवल बढ़ने से क्षमता का 100% बिजली उत्पादन भी शुरू हो गया है। पावर कंट्रोलर गगन में 2021 और 2022 की अपेक्षा इस बार अप्रैल और मई में भी अच्छा बिजली उत्पादन हुआ है। जून में शत-प्रतिशत शुरू हो गया है।
आपात स्थिति के लिए इंतजाम...
आपात स्थिति यानी जब डैम में अचानक ज्यादा पानी आ जाए और रेजरवायर में डेंजर लेवल तक पानी भरने लगे तो उस सूरत में जितनी मात्रा में पानी इनफ्लो होता है, उतना ही पानी डैम से आगे छोड़ा (आउटफ्लो) जाता है। ज्यादा मात्रा में पानी छोड़ने की सूरत में साथ लगती नदी के आसपास रह रहे लोगों को सायरन बजाकर अलर्ट किया जाता है, ताकि कोई नदी-नालों के आसपास न जाए।
इसी तरह राज्य में विभिन्न बांधों के आसपास प्रबंधन ने सैकड़ों बीघा जमीन एक्वायर कर रखी है, ताकि आपात स्थिति में पानी को उस खाली जमीन पर छोड़ा जाए। इससे जान व माल का नुकसान बच जाता है। सामान्य दिनों में जितना पानी इनफ्लो होता है, उतना ही आउटफ्लो किया जाता है।